กรุงศรีส่ง KFEQ4P4 -P2 หลังผลตอบรับดี
บลจ.กรุงศรีส่งกองทุนเปิดกรุงศรีอิควิตี้ 4%พลัส4%ทริกเกอร์ พลัส 2 เสนอขายต่อ หลังกองแรกนักลงทุนตอบรับแน่น
29 ต.ค. 2565

บลจ.กรุงศรีส่งกองทุนเปิดกรุงศรีอิควิตี้ 4%พลัส4%ทริกเกอร์ พลัส 2 เสนอขายต่อ หลังกองแรกนักลงทุนตอบรับแน่น
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน กรุงศรี จำกัด เปิดเผยว่า หลังบริษัทเปิดเสนอขายกองทุนเปิดกรุงศรีอิควิตี้ 4%พลัส4%ทริกเกอร์ พลัส 1 (KFEQ4P4-P1) เมื่อวันที่ 6 – 12 มิ.ย. 56 และได้รับการตอบรับจากนักลงทุนเป็นจำนวนมาก  ส่งผลให้มียอดเงินลงทุนเต็มมูลค่าโครงการภายในระยะเวลาเพียง 2 วัน
ดังนั้น เพื่อเป็นการรองรับความต้องการของนักลงทุนที่ต้องการลงทุนในกองทุนทริกเกอร์ฟันด์ที่มีนโยบายเน้นการลงทุนในตลาดหุ้นไทย  บริษัทจึงเสนอขายกองทุนเปิดกรุงศรีอิควิตี้ 4%พลัส4%ทริกเกอร์ พลัส 2 (KFEQ4P4-P2) อายุโครงการประมาณ 8 เดือน มีนโยบายเน้นลงทุนในหุ้นที่จดทะเบียนในตลาดหลักทรัพย์แห่งประเทศไทยโดยเฉลี่ยในรอบปีบัญชีไม่ต่ำกว่าร้อยละ 65 ของมูลค่าทรัพย์สินสุทธิของกองทุน โดยลงทุนในบริษัทจดทะเบียนที่มีผลประกอบการดีในระยะกลางถึงยาว ทั้งนี้ อาจลงทุนในสัญญาซื้อขายล่วงหน้าเพื่อเพิ่มประสิทธิภาพในการบริหารการลงทุน ตั้งเป้าจ่ายผลตอบแทนเมื่อหน่วยลงทุนมีมูลค่าเพิ่มขึ้นรวมกันประมาณ 8%
กองทุนดังกล่าวมีจุดเด่นที่ผู้ลงทุนมีโอกาสรับผลตอบแทนเร็วขึ้นจากการรับซื้อคืนหน่วยลงทุนโดยอัตโนมัติ 2 ครั้ง ครั้งแรกเมื่อหน่วยลงทุนมีมูลค่าเพิ่มขึ้น 4% หรือเท่ากับ 10.40 บาท ณ วันในวันหนึ่ง หรือภายใน 5 วันทำการติดต่อกัน  โดยบริษัทจะรับซื้อคืนหน่วยลงทุนอัตโนมัติในอัตราไม่น้อยกว่า 4% ของมูลค่าที่ตราไว้หรือ 0.40 บาทต่อหน่วย  และครั้งที่ 2 อีก 4% เมื่อกองทุนมีมูลค่าหน่วยลงทุน 10.93 บาท ณ วันในวันหนึ่ง หรือภายใน 5 วันทำการติดต่อกัน  และบริษัทจะรับซื้อคืนหน่วยลงทุนทั้งหมดของกองทุนโดยอัตโนมัติ
นายฉัตรพี กล่าวว่า บริษัทยังคงมีมุมมองเป็นบวกต่อทิศทางของตลาดหุ้นไทย และเชื่อมั่นว่าการลงทุนในตลาดหุ้นไทยยังมีความน่าสนใจ  ถึงแม้ในระยะสั้นตลาดหุ้นไทยจะยังคงมีความผันผวนอยู่บ้าง  แต่ภาพรวมของเศรษฐกิจภายในประเทศมีการเติบโตอย่างแข็งแกร่งจากการบริโภคภายในประเทศ  และผลประกอบการของบริษัทจดทะเบียนในตลาดหุ้นไทยยังคงเติบโตดี  อย่างไรก็ตาม ในช่วงเวลานี้ที่ตลาดปรับฐานนี้ถือเป็นจังหวะที่ดีในการเข้าลงทุนกับบริษัทที่ดีในราคาที่เหมาะสม และเป็นโอกาสให้กองทุนสามารถสร้างผลตอบแทนตามเป้าหมายได้เร็วขึ้น
“กองทุนเปิดกรุงศรีอิควิตี้ 4%พลัส4%ทริกเกอร์ พลัส 2 (KFEQ4P4-P2) เป็นทางเลือกสำหรับการลงทุนในตราสารทุน  เหมาะสำหรับนักลงทุนที่มองโอกาสการปรับตัวขึ้นของตลาดหุ้นไทยและต้องการเข้ามาลงทุนเพื่อผลตอบแทนตามเป้าหมาย  สามารถรับความผันผวนของราคาหุ้นในตลาดหลักทรัพย์ได้ ทั้งนี้ การจัดสรรเงินบางส่วนมาลงทุนในตลาดหุ้นไทยในจังหวะที่เหมาะสมกับกองทุน KFEQ4P4-P2 จะช่วยเพิ่มโอกาสรับผลตอบแทนที่ดีจากการลงทุนได้” นายฉัตรพี กล่าว